CELEX: 32018R0208
Language: lv
Date: 2018-02-12 00:00:00
Title: Komisijas Regula (ES) 2018/208 (2018. gada 12. februāris), ar kuru groza Regulu (ES) Nr. 389/2013, ar ko izveido Savienības reģistru (Dokuments attiecas uz EEZ. )

13.2.2018   
            
            
               LV
            
            
               Eiropas Savienības Oficiālais Vēstnesis
            
            
               L 39/3
            
         KOMISIJAS REGULA (ES) 2018/208
   (2018. gada 12. februāris),
   ar kuru groza Regulu (ES) Nr. 389/2013, ar ko izveido Savienības reģistru
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 12. un 19. pantu,
   tā kā:
   
               (1)
            
            
               Reģistru sistēma nodrošina precīzu to darījumu uzskaiti, kuri veikti saskaņā ar ES emisijas kvotu tirdzniecības sistēmu (ES ETS), kas izveidota ar Direktīvu 2003/87/EK, kā arī saskaņā ar Kioto protokolu un Eiropas Parlamenta un Padomes Lēmumu Nr. 406/2009/EK (2). Reģistri ir standartizētas un drošas elektroniskās datubāzes, kas ietver kopīgus datu elementus, kuri ļauj apzināt attiecīgo vienību piešķiršanu, turēšanu, pārskaitīšanu un anulēšanu, lai nodrošinātu publisku piekļuvi un pēc vajadzības konfidencialitāti, kā arī lai nodrošinātu, ka nenotiek ar saistībām nesavienojama pārskaitīšana.
            
         
               (2)
            
            
               Lai nodrošinātu ES ETS vidisko integritāti, aviācijas operatori un citi ES ETS ietilpstošie operatori vajadzības gadījumā un cik vien ilgi nepieciešams nedrīkst izmantot kvotas, ko izdevusi dalībvalsts, kura atbilstoši Līguma par Eiropas Savienību (LES) 50. pantam paziņojusi Eiropadomei par nodomu izstāties no Savienības. Ņemot vērā sarunas saskaņā ar LES 50. pantu un ņemot vērā Direktīvas 2003/87/EK 12. panta 3. punktu, Komisijai būtu regulāri jāizvērtē, vai aizliegums izmantot kvotas joprojām ir nepieciešams, jo īpaši situācijās, kad Savienības tiesību aktu piemērošana minētajā dalībvalstī vēl nav izbeigta vai kad ir pietiekami nodrošināts, ka kvotu nodošana notiek juridiski saistošā veidā, pirms Līgumi vairs nav saistoši.
            
         
               (3)
            
            
               Lai pasākumi attiecībā uz kvotām, kas 2018. gadā iedalāmas bez maksas, saņemamas apmaiņā pret starptautiskajiem kredītiem vai izsolāmas, iegūtu spēku, šai regulai būtu jāstājas spēkā steidzamības kārtā un tā būtu jāpiemēro no 2018. gada 1. janvāra. Šīs regulas noteikumi neskar nekādus nākotnes nolīgumus ar šādu dalībvalsti.
            
         
               (4)
            
            
               Lai nodrošinātu šīs regulas efektivitāti tās piemērošanas brīdī, vajadzētu ieviest piemērotus tehniskos pasākumus.
            
         
               (5)
            
            
               Šajā regulā paredzētie pasākumi ir saskaņā ar Klimata pārmaiņu komitejas atzinumu,
            
         IR PIEŅĒMUSI ŠO REGULU.
   1. pants
   Komisijas Regulu (ES) Nr. 389/2013 (3) groza šādi:
   
               1)
            
            
               regulas 41. pantam pievieno šādu 4. punktu:
               “4.   Kvotas, ko izveido no 2018. gada 1. janvāra saskaņā ar tādas dalībvalsts valsts kvotu sadales tabulu vai starptautisko kredīta tiesību tabulu, kura atbilstoši Līguma par Eiropas Savienību 50. pantam paziņojusi Eiropadomei par nodomu izstāties no Savienības, vai kvotas, kas izsolāmas šādas dalībvalsts ieceltā izsoles platformā, identificē ar valsts kodu un padara atšķiramas atbilstoši izveidošanas gadam. Kvotas, ko izveido 2018. gadam, ar valsts kodu neidentificē, ja minētajā dalībvalstī Savienības tiesību aktu piemērošanu līdz 2019. gada 30. aprīlim vēl neizbeidz vai ja ir pietiekami nodrošināts, ka kvotu nodošanai jānotiek ne vēlāk kā 2019. gada 15. martā juridiski saistošā veidā, pirms Līgumi vairs nav saistoši. Attiecīgā dalībvalsts uzreiz pēc 2019. gada 15. marta ziņo dalībvalstīm un Komisijai par atbilstību.”;
            
         
               2)
            
            
               regulas 67. pantam pievieno šādu 4. punktu:
               “4.   Kvotas, kam saskaņā ar 41. panta 4. punktu piešķirts valsts kods, nodot nedrīkst.”;
            
         
               3)
            
            
               regulas 99. pantam pievieno šādu 4. un 5. punktu:
               “4.   Komisija centrālajam administratoram var dot norādījumu uz laiku apturēt attiecīgo ETS procesu akceptēšanu EUTL no 2018. gada 1. janvāra līdz brīdim, kad ir īstenoti 41. panta 4. punktā, 67. panta 4. punktā un XIV pielikuma 4. punkta c) apakšpunktā un 5. punkta a) apakšpunktā paredzētie pasākumi.
               5.   Komisija centrālajam administratoram var dot norādījumu, tostarp arī pēc tādas dalībvalsts lūguma, kas atbilstoši Līguma par Eiropas Savienību (LES) 50. pantam paziņojusi Eiropadomei par nodomu izstāties no Savienības, uz laiku apturēt to attiecīgo minētās dalībvalsts procesu akceptēšanu EUTL, kas saistīti ar iedalīšanu bez maksas, izsolīšanu un apmainīšanu pret starptautiskajiem kredītiem.”;
            
         
               4)
            
            
               regulas XIV pielikumā 4. punkta c) apakšpunktu aizstāj ar šādu:
               
                           “c)
                        
                        
                           darījumā iesaistīto kvotu vai Kioto vienību daudzumu, norādot valsts kodu, bet nenorādot kvotu unikālo vienības identifikācijas kodu un Kioto vienību sērijas numuru unikālo ciparisko vērtību;”;
                        
                     
         
               5)
            
            
               XIV pielikumā 5. punkta a) apakšpunktu aizstāj ar šādu:
               
                           “a)
                        
                        
                           pašreizējais turējumā esošais kvotu un Kioto vienību daudzums, norādot valsts kodu, bet nenorādot kvotu unikālo vienības identifikācijas kodu un Kioto vienību sērijas numuru unikālo ciparisko vērtību;”.
                        
                     
         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2018. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 12. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 275, 25.10.2003., 32. lpp.
   
   
      (2)  Eiropas Parlamenta un Padomes 2009. gada 23. aprīļa Lēmums Nr. 406/2009/EK par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam (OV L 140, 5.6.2009., 136. lpp.).
   
      (3)  Komisijas 2013. gada 2. maijs Regula (ES) Nr. 389/2013, ar ko izveido Savienības reģistru saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu Nr. 280/2004/EK un Lēmumu Nr. 406/2009/EK un atceļ Komisijas Regulu (ES) Nr. 920/2010 un Regulu (ES) Nr. 1193/2011 (OV L 122, 3.5.2013., 1. lpp.).